b'\n_START_ARTICLE_\nDacija\n_START_SECTION_\nPovijest\n_START_PARAGRAPH_\nDa\xc4\x8dane su Rimljani smatrali opasnim protivnicima, jer su, za razliku od ve\xc4\x87ine barbara, bili relativno jedinstveni. Kada je 86. godine, prijestolje zauzeo Decebal, koji je dodatno ujednio Da\xc4\x8dane, za Rim to je zna\xc4\x8dio pojavu jedne mo\xc4\x87ne dr\xc5\xbeave na njenim granicama. Car Domicijan je poku\xc5\xa1ao sprije\xc4\x8diti ja\xc4\x8danje Decebala u ratovima izme\xc4\x91u 85. i 89. godine ali u tome nije imao pravog uspjeha. Ni Nerva nije imao uspjeha._NEWLINE_Tek je Trajan nakon te\xc5\xa1kog Prvog da\xc4\x8dkog rata, od 101. do 102. godine, porazio Decebala. Poslije nekoliko godina, Decebal je poku\xc5\xa1ao okupiti saveznike protiv Rima, \xc5\xa1to je dovelo do Drugog da\xc4\x8dkog rata, od 105. do 106. godine. Decebal je izbjegao zarobljavanje samoubojstvom, ali \xc4\x8ditava Dacija bila je osvojena. Postala je provincija jo\xc5\xa1 prije 11. kolovoza 106. godine. Trajan je kao plijen donio 331 tonu srebra i 165 tona zlata._NEWLINE_Sve do epohe Marka Aurelija, Daciju nisu ugro\xc5\xbeavali drugi barbari. 235. godine su se okupili barbari radi napada na Daciju. Od po\xc4\x8detka napada 238. godine, Daciju su potresali ratovi sve dok se Aurelijan 271. godine nije odlu\xc4\x8dio potpuno povu\xc4\x87i. Pod Konstantinom Velikim Rim je ponovo osvojio dio Dacije, ali je i ta oblast brzo napu\xc5\xa1tena.\n_START_SECTION_\nUpravni i vojni sustav\n_START_PARAGRAPH_\nNakon okon\xc4\x8danja Prvog da\xc4\x8dkog rata, Dacija je bila kontrolirana samo vojno, ali od 106. godine, poslije Drugog da\xc4\x8dkog rata, Dacija je postala carska provincija. To je zna\xc4\x8dilo da sam car postavlja upravitelja provincije iz redova rimskih senatora._NEWLINE_S tri strane Daciju su okru\xc5\xbeivali barbari. Samo s juga grani\xc4\x8dila je s Mezijom. Kasnije je Dacija imala malu zajedni\xc4\x8dku granicu i sa Panonijom. Granicu su mahom \xc4\x8dinile rijeke: na jugu to je bio Dunav, na zapadu Tisa i Maro\xc5\xa1._NEWLINE_Car Hadrijan podijelio je 118. godine, ovu dotad jednistvenu provinciju, na dva dijela: Gornju Daciju (Dacia superior) i Donju Daciju (Dacia inferior). Samo pet godina kasnije Hadrijan je iz Gornje Dacije izdvojio jo\xc5\xa1 jednu oblast, pod imenom Porolisumska Dacija (po gradu Porolisum, Dacia Porolissensis). Sve tri tako nastale provincije bile su neovisne jedna o drugoj ali su vojno blisko sura\xc4\x91ivale._NEWLINE_Od 167. do 169. godine Marko Aurelije je ponovo reorganizirao podru\xc4\x8dje i stvorio Apulumsku (po gradu Apulum, Dacia Apulensis), Porolisumsku (Dacia Porolissensis) i Malvansku Daciju (po gradu Malva, Dacia Malvensis). One su \xc4\x8dinile jedinstvenu provinciju Daciju, koja je imala samo jednog namjesnika. Vjerojatno je Marko Aurelije smatrao da \xc4\x87e jedinstveno zapovjedni\xc5\xa1tvo u \xc4\x8ditavoj Daciji bili u\xc4\x8dinkovitija obrana od barbara. Ovakva podjela Dacije zadr\xc5\xbeana je sve dok Aurelijan nije kona\xc4\x8dno povukao rimsku vojsku i narod iz Dacije 271. godine._NEWLINE_Slu\xc5\xbebena prijestolnica bila je Colonia Ulpia Traiana Augusta Dacia, ali najve\xc4\x87i dio vlasti bio je u Sarmizegetuzi, koja je bila prijestolnica jo\xc5\xa1 u vrijeme da\xc4\x8dkih kraljeva._NEWLINE_U Daciji su bile stacionirane dvije legije, V Macedonica (logor je bio u dana\xc5\xa1njoj Turdi) i XIII Gemina (logor u Apulumu). Bilo je i drugih pomo\xc4\x87nih odreda, osobito na granici prema barbarima. Ukupno je bilo oko 30.000 rimskih vojnika.\n_START_SECTION_\nGospodarstvo\n_START_PARAGRAPH_\nZa Rim, Dacija je predstavljala bogat izvor ruda. Iz brojnih rudnika iskopavalo se zlato, srebro i \xc5\xbeeljezo. Pored ruda, koje su bile najva\xc5\xbeniji razlog radi kojeg su se Rimljani uop\xc4\x87e upustili u skupo osvajanje i te\xc5\xa1ko \xc4\x8duvanje Dacije, ova zemlja je bila bogata drvetom, vunom, ko\xc5\xbeama i za\xc4\x8dinima. U Daciju se uvozilo uglavnom maslinovo ulje, vino i luksuzna roba. U trenutku kad je Aurelijan odlu\xc4\x8dio napustiti Daciju, vjerojatno je ve\xc4\x87ina glavnih rudnika plemenitih metala bila iscrpljena.'